《题尹内翰家山图》
明代·何乔新

南山凌苍冥，北山屹绝壁。美人爱山住山中，恍似当年谢安石。

清溪一带缘桃花，春流滉漾蒸红霞。渔郎到此惊且喜，祗疑误入仙人家。

草堂数间荫乔木，知是美人读书屋。晴峰当户开秋渠，飞瀑萦林漱寒玉。

一从献策来皇都，西清东观恩宠殊。长杨不奏子云赋，石室还紬太史书。

閒来却忆钓游处，桑梓迢迢隔烟雾。旧时猿鹤今何如，应怨山人不归去。

何人写此家山图，长林远岫春模糊。墨云翻空太阴黑，妙笔直与造化俱。

山腰小径仅如发，细看尚恐苔花滑。断崖老树杳莫窥，似听孤猿啼夜月。

蹇予旧住金嶂西，别来芳草应凄凄。对此新图忆丘壑，归心便逐秋鸿飞。

人生无如归去好，莫使山中迹如扫。何当访子三顾山，共荷长镵拾瑶草。

作者简介：何乔新（1427年-1502年）字廷秀，号椒丘，又号天苗。江西广昌旴江镇人，何文渊第三子。明代大臣。景泰五年（1454）中进士，后拜刑部侍郎。孝宗嗣位，万安、刘吉等忌乔新刚正，出为南京刑部尚书。未几，复代杜铭为刑部尚书。孝宗弘治元年（1488年）正月，吏部尚书王恕举荐为刑部尚书，弘治四年八月（1491年）辞官归里，辞官后杜门著述。弘治十五年十二月二十二日（1503年1月19日）卒，年七十六岁。正德十一年（1516年），追赠太子太保，次年追谥文肃。